
Interešu izglītības programmu izvērtēšanas
un valsts mērķdotācijas un pašvaldības dotācijas 
finansējuma sadales komisijas nolikums

Izdots saskaņā ar Valsts pārvaldes iekārtas likuma 72.panta pirmās daļas 1.punktu un Ministru kabineta 2001.gada 28.augusta noteikumu Nr.382 “Interešu izglītības programmu un valsts nozīmes interešu izglītības iestāžu finansēšanas kārtība” 10.punktu. 

I. Vispārīgie jautājumi

1. Gulbenes novada pašvaldības Interešu izglītības programmu izvērtēšanas un valsts mērķdotācijas un pašvaldības dotācijas finansējuma sadales komisija (turpmāk – Komisija) ir Gulbenes novada pašvaldības domes (turpmāk – Dome) izveidota komisija interešu izglītības programmu (turpmāk – programma) izvērtēšanai un valsts mērķdotācijas un pašvaldības dotācijas finansējuma sadalei Gulbenes novada pašvaldībā.
2. Komisijas darbības tiesisko pamatu nosaka normatīvie akti, Domes lēmumi un šis nolikums.
II. Komisijas kompetence

3. Komisija:
3.1. izvērtē iesniegtās programmas, sagatavo lēmuma projektu par valsts mērķdotācijas un pašvaldības dotācijas sadali interešu izglītībai un iesniedz to apstiprināšanai Domei;
3.2. ņemot vērā Gulbenes novada pašvaldībā noteiktās prioritātes un finansējuma sadalījumu iepriekšējā periodā, katrai interešu izglītības jomai (kultūrizglītība, STEM, sports, sociālā un pilsoniskā joma, mazākumtautību valoda un kultūrvēsture) piešķir attiecīgu procentuālu finansējuma daļu, to publiskojot kopā ar informāciju par iespēju pretendēt uz finansējumu programmu īstenošanai;
3.3. pārrauga interešu izglītības darba organizāciju un izvērtē pārskatu par mācību gadā īstenotajām programmām;
3.4. izskata ierosinājumus un sūdzības par programmu vērtēšanas un mērķdotācijas sadales izstrādes jautājumiem.
4. Komisija, vērtējot iesniegtās programmas, ņem vērā Domes apstiprinātos programmu īstenošanas principus, kārtību un kritērijus valsts mērķdotācijas un pašvaldības dotācijas finansējuma sadalei Gulbenes novada pašvaldībā.
5. Komisija var ierosināt piešķirt valsts mērķdotācijas finansējumu interešu izglītības metodiķim.
6. Komisijai ir tiesības lemt par programmas īstenošanas un finansēšanas pārtraukšanu:
6.1. ja programma netiek īstenota ilgāk kā 1 (vienu) mēnesi;
6.2. ja programmā līdz 1.oktobrim netiek uzņemts nepieciešamais audzēkņu skaits;
6.3. ja atbalstītā programma netiek īstenota atbilstoši iesniegtajam programmas saturam.
7. Komisija nepieciešamības gadījumā var lemt par finansējuma pārdali citām attiecīgajā mācību gadā apstiprinātajām programmām.

III. Komisijas sastāvs un darba organizācija

8. Komisijas sastāvu veido pieci locekļi, no kuriem viens ir Komisijas priekšsēdētājs un viens Komisijas priekšsēdētāja vietnieks. Komisijas sastāvu apstiprina Dome. 
9. Komisijas sastāvā iekļauj izglītības pārvaldes iestādes pārstāvjus vai izglītības speciālistu, biedrību, nodibinājumu un citu institūciju un organizāciju pārstāvjus, kuri atbalsta programmu mērķauditorijas intereses. Komisijā neiekļauj ar programmu īstenošanu saistītās personas.
10. Komisijas sēdes sasauc Komisijas priekšsēdētājs vai viņa prombūtnes laikā Komisijas priekšsēdētāja vietnieks, nosakot sēdes laiku, vietu un darba kārtību.
11. Komisijas sēdes ir atklātas. Nepieciešamības gadījumā uz Komisijas sēdi var uzaicināt ar programmu īstenošanu saistītās personas.
12. Komisija lēmumus pieņem sēdē ar klātesošo Komisijas locekļu balsu vairākumu. Ja balsu skaits sadalās vienādi, izšķirošā ir Komisijas priekšsēdētāja balss. Komisija ir lemttiesīga, ja tās sēdē piedalās vairāk nekā puse Komisijas locekļu.
13. Komisijas sēžu protokolēšanu un lēmumu projektu sagatavošanu nodrošina Gulbenes novada Izglītības pārvaldes lietvedis.
14. Komisijas sēdes protokolu paraksta Komisijas priekšsēdētājs un sekretārs.
15. Komisijas protokoli un tiem pievienotie dokumenti tiek glabāti Gulbenes novada Izglītības pārvaldes lietvedībā.
16. Komisijas locekļiem, pildot pienākumus, ir tiesības iepazīties ar iesniegtajiem dokumentiem un nepieciešamības gadījumā pieprasīt no pieteikuma iesniedzējiem papildus informāciju.

IV. Noslēguma jautājumi

17. Grozījumus Komisijas nolikumā apstiprina Dome.
18. Komisijas lēmumu par programmu izvērtēšanu var apstrīdēt Domē.
19. Ar šī nolikuma spēkā stāšanos spēku zaudē ar Domes 2021.gada 27.maija lēmumu (prot. Nr.6, 95.§) apstiprinātais Interešu izglītības programmu izvērtēšanas un mērķdotācijas sadales komisijas nolikums.

